- E Markus
- <
- 3
- >

3
A Bakovi i Mate a Limana
(Mateo 12:9-14; Lukas 6:6-11)
1 Na parava tara, e Isu i dili na roho na vaponga. I masia vonga a bakovi i mate a limana. 2 E huriki ranga ri ngaru ni matakana a ngava ri gi padi virihi e Isu vona, lakea ri matanonoa, a ra ge ratea? Ge vakamahuri a bakovi iea na Parava Nimalo, o ge uka? 3 Ngane e Isu i takia a bakovi i mate a limana, “O pesi rike na matane huriki lobo.”
4 *Luk 14:3Muri i nana ria, “A vinara i ta navai vona a naro si gi ratea na Parava Nimalo? Ni gi rata a naro kamumu, o ni gi rata a naro hale? Ni gi kori a viri, o ni gi rabalaki a viri?” Pali ri mangulu tete ria.
5 Lakea e Isu i madihi a hatena, i mata lae ne ria. I dodo, a vuhuna ri gigi tora hateka. I takia a bakovi, i ta maea, “O toto talea a limamu.” A bakovi i toto talea a limana, lakea a limana i tavaga mule. 6 *Mat 22:15-16Malaviriri kunana e huriki a Pariseo ri pagitala, ri vakatubu ni vata turana e huriki a tara ne Herod na dala ri gi rabalaki e Isu vona.
E Huriki ala Kupo Ri Ramai e Isu
(Mateo 12:15-16; Lukas 6:17-19)
7 E Isu i pe a tabeke iea turana e huriki a murimuri vona, ri lakea na darilomu. E huriki ala kupo hateka ri muri vona. E huriki na tabeke ne Galili, e huriki na tabeke ne Iudea, 8 e huriki o Ierusalem, e huriki na tabeke ne Idumea, e huriki na tabeke tara na naru e Iordan, e huriki na maka tanga ri pesi halui e Tair, e Sidon. Ria lobo ri longo a maka maki i rata e Isu, ri valai maia. 9 E huriki ri ala kupo hateka, lakea e Isu i taki e huriki a murimuri vona ri gi kanu vilia vona a aga, ge pesi langa vona, ma ge bole tugua e huriki. 10 *Mat 14:36E huriki ri tahoka a gilanga ri boletugu, ri gi padoia e Isu, a vuhuna e Isu i vakamahuri muga pali e huriki ala kupo. 11 *Luk 4:41Na tahuna e huriki i dili ne ria a hanitu ri masia, ri tabuli puru na ngalana, lakea e huriki a hanitu ri gale tala, ri ta maea, “Ioe a Tuna Vure.” 12 *Mrk 1:34Pali e Isu i taki e huriki a hanitu nahea ri gi taki tala ne huriki, ia e rei muholi.
E Huriki a Apostolo ne Isu
(Mateo 10:1-4; Lukas 6:12-16; Apostolo 1:13)
13 E Isu i sike na gagana lolo, i gale valai vona e huriki i ngaru, lakea ri valai vona. 14 I vulaki a viri ala ravulu a polona i rua ri gi turana, i gale ria a apostolo. Muri ge rudu tala ria, ri gi vara, 15 ri gi tahoka a nitora ni lili tala a hanitu. 16 *Ion 1:42A viri ala ravulu a polona i rua, i vulaki, a rane ria ra nga: e Simon (e Isu i vunua e Petrus), 17 *Luk 9:54e Iakop e Ioanes rua e tune Sebedi (e Isu i vunu kalale rua e Boanerges, ra i maia: e maki tarina rua a vilone rua i manga a hini maravila, a hini i kururu), 18 e Andreas, e Pilip, e Bartolemeus, e Mateo, e Tomas, e Iakop tune Alpius, e Tadeus, e Simon a tara ne huriki a Silot,*A tara ne huriki a Silot ri marikoi e huriki a Rom ri gi matakari Israel. 19 e Iudas Iskariot, ra viri i habi na limana pile e Isu.
A Naro Hale Tara i Uka Ma Ni Gi Puga
(Mateo 12:24-32; Lukas 11:14-23; 12:10)
20 Muri e Isu i dili na ruma, pali e huriki ri vapopo tabu mai ia, lakea e Isu turana e huriki a murimuri vona ri keri ni kani. 21 E huriki a kabu ne Isu ri longo, lakea ri vano ri gi tuli mulea, a vuhuna ri takia ta i manga.
22 *Mat 9:34; 10:25E huriki a mari na vinara ri valai o Ierusalem, ri ta maea, “I dili vona e Belsabub.†E Belsabub a rana tara e Satan. I lili tala e huriki a hanitu na nitora na hariki ne huriki a hanitu.”
23 Lakea e Isu i gale ria, i taki ria vona a nita vakakika, “E Satan ge lili tala mule navai ia? 24 Bara a tanga tara i vapida ni pesi palupu, a tanga iea i uka ma ge pesi tora. 25 A kabu tara bara i vapida ni pesi palupu, a kabu iea i uka ma ge pesi tora. 26 Pali e Satan i uka ma ge ngaru mulea, ge vakalipida, i uka ma ge pesi tora. A nilobona i valai pali. 27 I muholi hateka, i uka tara viri ge dili tavula na ruma na bakovi hateka tara, ge bole tavula a maka mahala vona. A naro bara i rata mugea, bara i kolotata taroa a bakovi hateka, muri bara i panaho na ruma vona. 28 A taki muholi mua, a maka naro hale, a maka harogianga dagi i rata e huriki a bakovi bara ni puga. 29 Pali e rei i harogia a Hanu Kiripiripi, i uka ma ni gi puga a naro hale vona. A naro hale vona bara i tabuli vakaroro.”
30 E Isu i takia a nita iea, a vuhuna ri taki ia ta i dili vona a hanitu.
E Kinane Isu, e Tarina Mai
(Mateo 12:46-50; Lukas 8:19-21)
31 *Mrk 6:3; Ion 2:12; Apo 1:14Muri e kinana, e huriki e tarina ri bele, ri pesi polovavo na ruma, ri rudua tara viri ge dili, ge galea. 32 Lakea e huriki ri made halui e Isu ri takia, “Oe! E kinamu, e tarimu mai, ri pesi polovavo, ri ngaru ni matai ioe.”
33 Lakea e Isu i nana mule ria, “E rei e nana? E rei e huriki e tarigu?” 34 I mata lakea ne huriki ri made halui ia, i taki ria, “E huriki ri made koea, ri manga e nana e turagu. 35 E rei a viri i muri mai a ningaru na Vure i manga e turagu, e kurabagu, e nana.”

- E Markus
- <
- 3
- >

*3:4: Luk 14:3

*3:6: Mat 22:15-16

*3:10: Mat 14:36

*3:11: Luk 4:41

*3:12: Mrk 1:34

*3:16: Ion 1:42

*3:17: Luk 9:54

*3:18: A tara ne huriki a Silot ri marikoi e huriki a Rom ri gi matakari Israel.

*3:22: Mat 9:34; 10:25

†3:22: E Belsabub a rana tara e Satan.

*3:31: Mrk 6:3; Ion 2:12; Apo 1:14

© 2011 Wycliffe Bible Translators, Inc.