- 2 Timoti
- <
- 2
- >

2
A Nugumaheto Kamumu ne Isu Kristo
1 O tugu o Timoti, e Isu Kristo ge rata kamumu ioe, ge vakatora ioe. 2 A ngava o longo a vakalongo na matane huriki, ra ngava nga o tovo ne huriki a bakovi ni longototo a ngava, ri gi tovo polo tabu ne huriki ranga.
3 *2Tim 1:8O pahataga manga a nugumaheto ne Isu Kristo, o bole a nimadihi ge manga mia mi bole a nimadihi. 4 A nugumaheto i uka ma ge leho viliha lae. Bara i nugu kunana a leho ge vakavivi a ubu vona. 5 *2Tim 4:8A bakovi na rihiva i varangi na rihiva ge muri mai a vinara na rihiva, bara i bole a tama na tahuna i mulangi. 6 *1Ko 9:7A bakovi i leho hateka na hania bara i bole muga a maki ni kani i varo na hania. 7 O luhoi kado a maki a taki, a vuhuna e Bakovi Dagi bara i habi a lohokanga vomu go lohoka vona a pelegona ngava.
8 *Rom 1:3; 1Ko 15:4O luhoi vakaroroa e Isu Kristo. Naha ni longokaburungi vona ia a hamone Davit, i mate, i pesi rike mule na matenga. Iau a vakalongo e huriki maea na tahuna a taki tala ne ria a Velenga Kamumu, 9 *Epe 3:1,13; Pili 1:12-14lakea ri rata hale iau, manga iau a bakovi hale, ri kolotata iau na sen. Pali a nitana Vure i uka ma ni gi kolotata. 10 I mavonga a hatenono, a pesi tora, a bole lobo a nimadihi nga. A rata mavonga ga tuhori e huriki a bakovi a ngatavine a Vure i vulaki ria, ri gi bolea ra nimahuri i tabuli ne Isu Kristo, ri gi made palupu turana vakaroro na bagetuanga vona.
11 *2Ko 4:11A ngava i muholi hateka, e huriki ri gi longoa, ri gi longo maia i maea:
“E huriki ri mate turane Kristo,
bara ri made turana;
12 *Mat 10:33E huriki ri hatenono na tahuna ri bole a nimadihi,
bara ni rata ria a hariki, ri matakari turane Kristo;
E huriki ri lohopilea e Kristo,
ia tara bara i lohopile ria;
13 *Rom 3:3-4; Tit 1:2E huriki i uka ma ri ramai a nitane ria,
pali e Kristo bara i tabana ni pesi tora na ngavana,
a vuhuna i uka ma ge pulo lae a ngavana.”
A Vora na Vure
14 *1Tim 6:4; Tit 3:9Na parava vakaroro o tovo e huriki ri gi luhoi a maka ngava nga. O taki tora ria na matana Vure nahea ri gi vahehe lae na maka ngava kiroko. A nivahehe i uka ma i tuhori e huriki. I vakahale kunana a niluhoi ne huriki ri longoa.
15 *1Tim 4:6O toni a bulumu ni leho kamumu, lakea na tahuna o vakasiri ioe na Vure, bara i ta maea, “O leho kamumu hateka.” Lakea o uka ma go maruhu, a vuhuna ioe a vora kamumu. O vakalongo kavakava a ngava muholi. 16 *1Tim 4:7O malele ha na maka ngava viliha i uka ma i muri mai a niluhoi na Vure. Ra ngava maea i rata e huriki ri marava basi na Vure. 17 *1Tim 1:20A ngava taminga maea bara i pagepolo viliha, i ratapile a niluhoi ne huriki, i manga a ngarava i ratapile a kakaina viri. E Himeneus e Piletus rua ranga ru rata a ngava maea. 18 Ru varoru pali na dala na ngava muholi, ru taki e huriki ta i bele pali a parava e huriki ri gi mahuri mule na matenga. Ru vakahale a niluhoi ne huriki ranga. 19 *Gi 16:5; Ion 10:14; 1Ko 8:3Pali a Vure i vunua pali a butu i tora hateka. I uka tara viri ge ulua. A butu iea, a ngava ni here vona, i ta maea, “E Bakovi Dagi i lohoka vona e huriki a tara vona.” A ngava tara tabu ni here i maea: “E huriki ri galea a rane Bakovi Dagi ri gi malele ha na naro hale.”
20 Na ruma na bakovi na mahala, i kupo a maka ulo, a tavila. I ranga ni rata na gol, i ranga ni rata na silva, i ranga ni kau na kai, i ranga ni pipi na malala. Ri tahoka a leho legelege. I ranga ni tahoni a maki kamumu ne ria, i ranga ni tahoni a maki katoki ne ria. 21 I mavonga kunana, a bakovi bara i pe a maki hale nga, bara i bele manga a ulo na Vure ni tahoni a maki kamumu vona. Ra viri iea ni kisi puru, a Vure ge rata a leho kamumu vona.
22 *1Tim 6:11Lakea o malele ha vona a maka ningaru hale i bele na niluhoi ne huriki a bakovi karaba. O leho tora ni rata a naro kiripiripi, ni luhoi torea a Vure. O ngaru e huriki, o made na nivalemu ge manga e huriki ranga ri malamala, ri kavurikea a Vure. 23 *1Tim 4:7O malele ha vona a maka nivahehe manga manga. Ri uka leho, ri vakabele kunana a rongova. 24 A vora ne Bakovi Dagi nahea ge rata a nivahehe. Ge rata a naro kamumu ne huriki lobo, ge lohoka kamumu ni tovo e huriki, ge hatenono ne huriki ri rata halea. 25-26 Ge leho madoru ge pelekado a niluhoi ne huriki ri longotaro a ngava. E Satan i lakavu pali ria, ri gi rata a leho vona. Pali a Vure ge ngaru, bara i kori ria ri gi bole mule a niluhoi ne ria, ri gi ha taroa a hoa na hanitu, re Satan, ri gi pulo a vilone ria, ri gi lohoka vona a nita muholi.

- 2 Timoti
- <
- 2
- >

*2:3: 2Tim 1:8

*2:5: 2Tim 4:8

*2:6: 1Ko 9:7

*2:8: Rom 1:3; 1Ko 15:4

*2:9: Epe 3:1,13; Pili 1:12-14

*2:11: 2Ko 4:11

*2:12: Mat 10:33

*2:13: Rom 3:3-4; Tit 1:2

*2:14: 1Tim 6:4; Tit 3:9

*2:15: 1Tim 4:6

*2:16: 1Tim 4:7

*2:17: 1Tim 1:20

*2:19: Gi 16:5; Ion 10:14; 1Ko 8:3

*2:22: 1Tim 6:11

*2:23: 1Tim 4:7

© 2011 Wycliffe Bible Translators, Inc.