- 2 Timoti
- <
- 4
- >

4
E Timoti Ge Leho Tora
1 A taki tora ioe na matana Vure turana e Isu Kristo, ra viri ge hamule valai, ge pelekado e huriki ri mahuri, e huriki ri mate pali. A taki tora ioe, a vuhuna ge valai ge matakari a maki lobo. 2 A taki tora ioe go tovo e huriki na Velenga Kamumu. O tovo ria na tahuna ri malopi, o tovo ria na tahuna i uka ma ri malopi. O pelekado a niluhoi ne huriki ri varoru. O tahate e huriki ri rata a naro hale. O vakatora a niluhoi ne huriki. O hatenono na tahuna o tovo ria. 3 *1Tim 4:1O rata mavonga, a vuhuna i uka ma ge tabaka e huriki bara ri koi ni longo a ngava muholi. Bara ri matakana lae e huriki ri gi tovo ria na ngava ri ngaru ni longo. 4 Bara ri ha taroa a ngava muholi, ri vakatubu ni longo mai a nuverei tavula. 5 Pali ioe i uka. O matakari vakaroroa a nilaho vomu, o kaloho a nimadihi ge bele vomu. O vakalongo a Velenga Kamumu ne huriki, o rata lobo a leho a Vure i habi vomu.
E Paulus i Tabukoi Ge Mate
6 *Pili 2:17A parava nau ni mate i valai tabukoi pali. I uka ma ge tabaka, a daragu bara i pori, i tua tala, ge manga a vain ni guru langa na nihabi.*Nimariu 29:38 Hosi na tahuna e huriki a prister ri ngaru ni rata a nihabi ge lakea na Vure, bara ri rabalakia a tuna sipsip, ri ru langea na dede. Muri bara ri guru langa vona a vain. Muri bara ri gutua a nihabi, ge vuro. A vain ni guru tala i manga a nilobona nihabi. Ngane e Paulus i taki popote ge mate. A nihabi vona, ra a nilaho vona turana Vure, i popote ge lobo. A nilobona nihabi vona, a matenga vona. 7 *1Tim 6:12A toni a bulugu ni nunu hateka. A vakalobo ngane a nivarangi. A leho lobo i habi nau ga rata, a rata kamumu pali. A ramai kamumua a Vure. I uka ma a ha taroa. 8 *1Ko 9:24-25I mavonga, e Bakovi Dagi, ra viri i pelekado malamala e huriki, i kisi puru a mapa kamumu nau, i manga a viri i mulangi na rihiva i bole a tama. Bara i habia nau na parava i pelekado e huriki. Bara i habia nau a mapa kamumu, a vuhuna i matai iau a malamala na matana. I uka ma ge habi nau kunana. Bara i habi ne huriki lobo ri pasimata vona ge hamule valai.
E Timoti Ge Malaviriri Valai ne Paulus
9 O toni a bulumu, o valai malaviriri, 10 *Apo 15:37-39; 2Ko 8:23; Kol 4:14a vuhuna e Demas i ha taro iau pali. I ngaru hateka a naro na malala, i lakea o Tesalonika. E Kresens i lakea o Galesia. E Titus i lakea o Dalmesia. 11 E Lukas kikeri i made turagu koea. O tuli vilia e Markus. I moro ni tuhori iau na leho. 12 E Tikikus a rudua pali i lakea o Epesus.
13 *Apo 20:6Na tahuna o valai, o bolea a varakia dagi nau. A pea na ruma ne Karpus o Troas. A buk nau ranga o bole valai. Naha ni longo kaburungi a buk ni rata na kulina sipsip.
14 *Ais 59:18; Rom 2:6E Aleksander, a mari ni kau a maki na aen, i rata hale hateka iau. Muri e Bakovi Dagi bara i kolia a naro i rata virihi iau vona. 15 Ioe tara, o matadoko vona ra bakovi iea, a vuhuna i hehe hateka a ngava si tovo e huriki vona.
16 A mugana parava nau ni pesi na matana mari ni pelekado a ngava, i uka tara viri ge pesi turagu, ge tuhori iau na ngava. E huriki lobo ri ha taro iau. Pali iau a vasileki na Vure nahea ge luhoi a naro hale ne ria. 17 Pali e Bakovi Dagi kunana i pesi turagu, i habi a nitora nau, ga vakalongo a Velenga Kamumu lobo koea ne huriki i uka ma ria a Iuda. A Vure i korimule iau na ngina laion. 18 E Bakovi Dagi bara i korimule iau na naro hale legelege, i bole iau a dili na harikia vona na hunu. Si gi kavurike vakaroroa. I muholi.
A Nilobona Ngava
19 *Apo 18:2; 2Tim 1:16-17A haro kamumu ne Prisila rua e Akuila, turana kabu ne Onesiporus. 20 *Apo 19:22; 20:4; Rom 16:23E Erastus i made liu o Korin. E Tropimus i giloa, lakea a pea o Miletus. 21 O toni a bulumu ni valai malaviriri, muga na parava na malangia ge bele.
E Ibulus, e Pudens, e Linus, e Klaudia, e huriki a turane hita koea ri talo rike a haro kamumu vomu.
22 E Bakovi Dagi ge made turamu, ge rata kamumu vakaroro mua.

- 2 Timoti
- <
- 4
- >

*4:3: 1Tim 4:1

*4:6: Pili 2:17

*4:6: Nimariu 29:38 Hosi na tahuna e huriki a prister ri ngaru ni rata a nihabi ge lakea na Vure, bara ri rabalakia a tuna sipsip, ri ru langea na dede. Muri bara ri guru langa vona a vain. Muri bara ri gutua a nihabi, ge vuro. A vain ni guru tala i manga a nilobona nihabi. Ngane e Paulus i taki popote ge mate. A nihabi vona, ra a nilaho vona turana Vure, i popote ge lobo. A nilobona nihabi vona, a matenga vona.

*4:7: 1Tim 6:12

*4:8: 1Ko 9:24-25

*4:10: Apo 15:37-39; 2Ko 8:23; Kol 4:14

*4:13: Apo 20:6

*4:14: Ais 59:18; Rom 2:6

*4:19: Apo 18:2; 2Tim 1:16-17

*4:20: Apo 19:22; 20:4; Rom 16:23

© 2011 Wycliffe Bible Translators, Inc.