- E Markus
- <
- 8
- >

8
E Isu i Vakani e Huriki ala Rangale Va
(Mateo 15:32-39)
1 *Mrk 6:35-44Na tahuna iea e huriki ala kupo ri vapopo tabu. Ri uka a maki ni kani, lakea e Isu i gale e huriki a murimuri vona, i taki ria, 2 “Iau a dodo e huriki nga. Ri made turagu na parava i tolu pali. I uka ma ri kani. 3 Pali ngane a koi ni rudu hamule ria, ma ga ri gi vitolo, ge vurea a matane ria na dala. E huriki ranga ri valai basi hateka.”
4 E huriki a murimuri vona ri koli ri ta maea, “Pali si gi bole vai na tabeke i ngeki koea a maki ni kani si gi vakani e huriki nga vona?”
5 Lakea e Isu i nana ria, “I riva a bret mu tahoka?”
Ri ta maea ria, “Mi tahoka a bret i polorua.”
6 Lakea i taki e huriki ri gi made puru na malala. I bole a bret i polorua nga, i kavurikea a Vure. Muri i keve, i habi ne huriki a murimuri vona, ri gi veru tala ne huriki.
7 A manu kiroko ranga ri tahoka. Ngi ranga i bole, i kavurikea a Vure, muri i taki e huriki a murimuri ri gi veru tala. 8 Ri kani, ri maru. Muri ri tahoni dili na kulopi i polorua a kalavana maki ni kani, ri vonu. 9 E huriki ri kani ri ala rangale va (4,000). Ri kani lobo muri i rupolo ria. 10 Malaviriri kunana i rike na aga turana e huriki a murimuri vona, ri lakea na tabeke ne Dalmanuta.
11 Na tahuna ri bele o Dalmanuta, e huriki a Pariseo ri valai, ri vakatubu ni hehea e Isu. Ri tonia, ri nanea ge rata a nivakasiri ge vakasiria a nitora vona i valai na Vure. 12 *Mat 12:39; Luk 11:29E Isu i kide tala, i ta maea, “I navai e huriki na tahuna mona ri nana ni matai a nivakasiri? A taki muholi mua, bara i uka tara nivakasiri ri gi masia.”
13 Muri i pe ria, i rike na aga, i lakea na tabeke tara na darilomu.
A Is ne Huriki a Pariseo
(Mateo 16:5-12)
14 E huriki a murimuri ri longo kaburungi ni bolena bret. Ri tahoka kunana a bret i taku na aga. 15 *Luk 12:1E Isu i taki tora ria, “Mu lelerau, mu matadoko vona a is ne huriki a Pariseo, a is ne Herod.”
16 Lakea ri vakatubu ni vata vona a hini ri uka bret. 17 *Mrk 6:52E Isu i lohoka vona a maki ri vata vona, lakea i nana ria, “I navai mu vata vona a bret i uka ma mu bole? Mua, i uka ma mu matakilala iau, i uka ma mu longokilala a ngava. I navai i uvo a gine mua? 18 Mua mu tahoka a matane mua, pali i uka ma mu matai. Mu tahoka a tuline mua, pali i uka ma mu longokilala. Pali mua, i uka ma mu luhoi mule a maki a rata? 19 *Mrk 6:41-44Na tahuna a keve a bret i lima, a vakani e huriki ala 5,000, i riva a kulopi mu tahoni dili vona a kalavana maki ni kani?”
Ri koli ri ta maea, “A kulopi i ravulu a polona i rua.”
20 “Na tahuna a keve a bret i polorua a vakani e huriki ala 4,000, pali i riva a kulopi mu tahoni dili vona a kalavana maki ni kani?”
Ri koli ri ta maea, “I polo rua.”
21 Lakea e Isu i nana ria, “Pali i navai i uka ma mu matakilaka vona a maka maki a rata?”
A Kepa o Betsaida
22 Ri bele o Betsaida, lakea e huriki ranga ri tuli vilia ne Isu a bakovi i kepa, ri taki torea e Isu ge padoi ia. 23 Lakea e Isu e tuli talea na tanga a kepa. I kalupe tahoa a matana, i ru langa a limana vona, muri i nanea, “O matai a maki o i uka?”
24 A bakovi i mata lae, i ta maea, “A matai e huriki a bakovi, ri manga a kai ri laho lae.”
25 Lakea e Isu i padoi tabu a matana bakovi. Muri a matana i matapara, i matakilala lobo a maka maki. 26 Muri e Isu i rudua ge hamule lakea na ruma vona, i takia, “Naha ni dili na tanga.”
E Petrus i Taki Tala a Niluhoi Vona
(Mateo 16:13-20; Lukas 9:18-21)
27 E Isu turana e huriki a murimuri vona ri lakea na maka tanga kiroko tabukoi na tanga dagi e Sisaria Pilipi. Na tahuna ri lalaho lokovonga, e Isu i nana ria, “E huriki ri luhoi iau ge iau e rei?”
28 *Mrk 6:15Ri ta maea ria, “E huriki ranga ri taki ioe, ta ioe e Ioanes a mari ni vahilolo. I ranga ri taki ioe, ta ioe e Elaisa. Pali e huriki ranga tabu ri taki ioe, ta ioe a propet hosi tara.”
29 *Ion 6:68-69Lakea e Isu i nanea e Petrus, “Pali ioe, o luhoi iau ge iau e rei?”
E Petrus i koli, i ta maea, “Ioe e Kristo.”*A ngava e ‘Kristo’ i manga i maea, ‘A viri a Vure i vulakia.’
30 *Mrk 9:9Pali e Isu i taki tora ria nahea ri gi vakalongoa tara viri.
E Isu i Taki Muga a Matenga Vona
(Mateo 16:21-28; Lukas 9:22-27)
31 Muri e Isu i vakatubu ni vara ria na Tuna Bakovi bara i bole a nimadihi i kupo. E huriki a gare, a prister dagi, a mari na vinara bara ri marikoi vona. Muri bara ri rabalakia. Pali muri na parava i tolu, bara i pesi rike mule na matenga. 32 I vara kavakava kunana vona ra ngava iea. Pali e Petrus i tulia lakea na gaga, i vakatubu ni tahatea.
33 E Isu i ngalahere ne Petrus, i mata lakea ne huriki a murimuri vona, i tahatea e Petrus, i ta maea, “Satan, o hamule mae a bitogu! I uka ma o luhoi a maki na Vure. O luhoi kunana a maki na bakovi.”
34 *Mat 10:38-39; Luk 14:27Muri i gale valai vona e huriki ri turana, turana e huriki a murimuri vona, i taki ria, “E rei a viri i ngaru ni muri nau, ge lohopile a ningaru vona, ge kalohoa a kai tavalavala vona, ge ramai iau. 35 E rei a viri i ha taro iau, ne vona ni korimule a kulina, bara ri velu. Pali e rei a viri i mate a vuhuna i ramai iau, i vara a Velenga Kamumu, bara i bole a nimahuri vakaroro. 36 A ra i kamumu vona a bakovi ge bole lobo a maka maki na malala, pali ge mate ia? 37 Pali a bakovi, a ra ge habia ge ngulia vona a nimahuri? 38 *Mat 10:33Koea na malala ri rata hateka a molenga, a naro hale. Pali e rei a viri i maruhu nau, i maruhu na ngava nau ngane, a Tuna Bakovi bara i maruhu vona muri ma, na tahuna i valai na nipara ne Tamana, turana e huriki a agelo vona.”

- E Markus
- <
- 8
- >

*8:1: Mrk 6:35-44

*8:12: Mat 12:39; Luk 11:29

*8:15: Luk 12:1

*8:17: Mrk 6:52

*8:19: Mrk 6:41-44

*8:28: Mrk 6:15

*8:29: Ion 6:68-69

*8:29: A ngava e ‘Kristo’ i manga i maea, ‘A viri a Vure i vulakia.’

*8:30: Mrk 9:9

*8:34: Mat 10:38-39; Luk 14:27

*8:38: Mat 10:33

© 2011 Wycliffe Bible Translators, Inc.