- 1 Petrus
- <
- 3
- >

3
A Mata Girihina
1 *Epe 5:22Mua o huriki a ngatavine, mua ranga, mu longototo e girihine mua. Bara mu rata mavonga, bara ri pulo a vilone ria e girihine mua i uka ma ri luhoi torea a nita na Vure. I uka ma ni gi vara ria, pali bara ri pulo a vilone ria na tahuna ri matai a naro kamumu ne girihine ria, 2 ra naro ni togo, a naro malamala. 3 *1Tim 2:9Nahea mu gu roe vona a maki polovavo ga bagetua ne mua, manga a naro ni kolo tata a vune mua, ni rodo a gol, ni rodo a maki kamumu hateka. 4 A bagetua ne mua ge valai pololilo na hatene mua, manga a naro ni vakakiroko mua, ni made madoru. A Vure i ngaru hateka a bagetua maea. I uka ma ge lobo. 5 E huriki a ngatavine malamala ri luhoi tora a Vure hosi, ri rata maea. A bagetua ne ria, ri longototo e girihine ria. 6 *Vuh 18:12E Sara i longototoa e Abraham, i galea a bakovi dagi vona. Bara mua e huriki a ngatavine kamumu manga e Sara na tahuna i uka ma mu mangenge vona a maki tara, mu rata a naro kamumu.
7 *Epe 5:25Mua o huriki a bakovi ranga, mu lohoka vona e huriki a ngatavine i uka ma ri tuhaka. Mu made kamumu turana e girihine mua. Mu togo ria, a vuhuna ria ranga, ri gi bole na Vure a nimahuri vakaroro. I uka ma mu gu rata mavonga, a Vure i uka ma ge longo a nivasileki ne mua.
E Huriki Lobo
8 I pali. Mua lobo mu pesi na niluhoi i taku kunana. Mu vadodo. Mu vangaru i manga mua a maki tari. Mu valemu. Mu vakakiroko mua. 9 A viri ge rata hale mua, naha ni koli. A viri ge harogi mua, naha ni koli. Pali mu gamai ria, a vuhuna a Vure i gale mua mu gu rata mavonga, lakea mua ranga, bara ni gamai. 10 *Sng 34:12-16I manga a ngava ni here na Hinere,
“E rei a viri i ngaru a nimahuri,
i ngaru ni made kamumu,
ge matakaria a tabelena, i uka ma ge rata a ngava hale,
ge matakari a ngavana, i uka ma ge tatami.
11 Ge ngalahere na naro hale, ge rata kamumu kunana.
Ge toni a buluna ni made na nivalemu.
12 A vuhuna e Bakovi Dagi i matakari e huriki a bakovi malamala,
i longo a nivasileki ne ria.
Pali i gege e huriki ri rata a naro hale.”
13 Mua bara mu leho tora ni ramai a naro kamumu, e rei ge rata hale mua? 14 *Ais 8:12-13; Mat 5:10; 1Pe 2:20; 4:14Pali bara mu laho malamala, lakea ni vakamadihi mua vona, a Vure bara i gamai mua. I mavonga, naha ni mangenge ne ria. Naha ni loho pae. 15 Pali mu togoa na hatene mua e Kristo, ia kikeri a Bakovi Dagi. Mu kisi mua, mu gu tuveve polo ne huriki ri nana mua, na ra maki mu pasimata vona. 16 *1Pe 2:12Na tahuna mu tuveve ne ria, mu togo ria, mu ta madoru. Mu laho malamala, i uka ma mu gu hataki manga mu tahoka a naro hale, lakea na tahuna e huriki ri padi momo tavula mua, bara ri maruhu, a vuhuna ri matai mua, mu rata a naro kamumu, a vuhuna mu rihi e Kristo. 17 A koi mu gu bole a nimadihi. Pali bara mu bole, nahea mu gu bole a vuhuna mu rata a naro hale. Mu gu bole a vuhuna mu rata a naro kamumu.
18 E Kristo tara i bole a nimadihi. Ia a bakovi malamala, i mate balaka taku na naro hale ne hita, ge korimule e huriki a bakovi hale. I rata mavonga, ge tuli valai hita na Vure. A kakaina ni rabalaki, pali a Vure i vakamahuri mulea. 19 I vano, i vara ne huriki ri mate pali, ri made na bavi. 20 *Vuh 6–7Ri made vonga, a vuhuna hosi i uka ma ri longo mai a ngavane Noa, na tahuna a Vure i tabana ni hatenono, na tahuna e Noa i kisi a aga rungu vona. E huriki ala popote kunana ri dili na agarungu iea. A bakovi a ngatavine ala polotolu kunana a Vure i korimule ria na marungulolo vona. 21 A hilova tara i maea. I korimule mua. I uka ma ne vona ni vahilolo a kuline mua. E Kristo i mahuri mule na matenga, lakea i korimule mua na tahuna mu takia a Vure ge puga vuroki a naro hale ne mua. Ngane i uka ma mu gu hataki manga mu tahoka a naro hale. 22 I sike pali na hunu, i made na limana kanena Vure. I matakari e huriki a agelo, e huriki a matakari, a maka nitora ni habi na limana.

- 1 Petrus
- <
- 3
- >

*3:1: Epe 5:22

*3:3: 1Tim 2:9

*3:6: Vuh 18:12

*3:7: Epe 5:25

*3:10: Sng 34:12-16

*3:14: Ais 8:12-13; Mat 5:10; 1Pe 2:20; 4:14

*3:16: 1Pe 2:12

*3:20: Vuh 6–7

© 2011 Wycliffe Bible Translators, Inc.