- A Vinara Na Vure
- <
- 27
- >

27
A Dede na Lolo e Ebal
1 E Moses i pesi turane huriki a gare ne huriki a Israel, i vakuku e huriki i ta maea, “Mu ramai a maka vinara a habi ne mua mona. 2 *Ios 8:30-32Na parava mu tulu poloa a naru e Iordan, mu gu lakea vona a malala e BAKOVI DAGI a Vure ne mua ge habia ne mua, mu bole a maka kedo dagi mu kavitagu na simen. 3 Muri na tahuna mu bele vona a malala kamumu iea e BAKOVI DAGI a Vure ne huriki a gare ne hita hosi i ta muholi vona ge habia, mu here langa na kedo a maka ngava na vinara. 4 Na tahuna mu bele pali na tabeke mule lokovonga ne Iordan, mu vakapesi a maka kedo nga na lolo e Ebal, mu kavitagu na simen i manga ngane a taki mua. 5 *Nim 20:25Mu bole ranga kedo mu ratea a dede. E huriki ri hae a dede nahea ri gi ubikeve a kedo ri gi haea vona a dede. 6 Mu bole a maka kedo i uka ma ni ubikeve, mu haea vona a dede ne BAKOVI DAGI a Vure ne mua. A maka nihabi ni gutu-vuro mu rata langa na dede lakea ne BAKOVI DAGI a Vure ne hita, 7 turana a nihabi na nivalemu turana Vure. Mu kani mu vivi vona a bobona sipsip a bulmakau na nihabi, ne vona ni rata a nivalemu na matane BAKOVI DAGI a Vure ne hita. 8 Na maka kedo mu kavitagu na simen, mu here langa kamumu ne ria a maka vinara.”
9 Muri e Moses turane huriki a prister na kabu ne Levi, ri gi taki e huriki a Israel ri gi ta maea, “Mua lobo mu vulai, mu longo valai. Mua ngane mua e huriki a tara ne BAKOVI DAGI a Vure ne hita. 10 Mu longototo a maka nitana, mu ramai a maka vinara vona a habi ne mua mona.”
11 E Moses i vakuku tabu e huriki a Israel i ta maea, 12 *Vin 11:29; Ios 8:33-35 “Na tahuna mu tulu poloa pali a naru e Iordan, a kabu ne Simion, ne Levi, ne Iuda, ne Isikar, ne Iosep, ne Bensamin ri gi lakea na lolo e Gerisim, ri gi habi a ngava kamumu ne huriki. 13 A kabu ne Reuben, ne Gad, ne Aser, ne Sebulun, ne Dan, ne Naptali ri gi pesi na lolo e Ebal ri gi taki ne huriki a maka niruduraha.
14 “E huriki a Levi ri gi ta tora lakea ne huriki a Israel ri gi ta maea: 15 *Nim 20:4; 34:17; Levi 19:4; 26:1; Vin 4:15-18; 5:8 ‘A viri ge kau a vure taminga na kai o na kedo o na aen i kavurike kapilohoa, a Vure bara i habi a vuranga vona a bakovi iea. Ra maka maki nga ri kau, a Vure i marikoi hateka ri gi kavurike.’ E huriki lobo ri gi koli ri gi ta maea, ‘A ngava i muholi hateka.’
16 *Nim 20:12; Vin 5:16 “ ‘A bakovi i rata hale e tamana e kinana, a Vure bara i habi a vuranga vona a bakovi iea.’ E huriki lobo ri gi koli ri gi ta maea, ‘A ngava i muholi hateka.’
17 *Vin 19:14 “ ‘A bakovi ge palele a nagi na malala na turana, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
18 *Levi 19:14 “ ‘A bakovi i tamia na dala a kepa i uka ma i ramai a dala vona, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
19 *Nim 22:21; 23:9; Levi 19:33-34; Vin 24:17-18 “ ‘A Bakovi i rata hale e huriki a mosi, e huriki a tuna duku, e huriki a havuri, a Vure bara i habi a vuranga vona.’ Muri e huriki lobo ri gi koli ri gi ta maea, ‘A ngava i muholi hateka.’
20 *Levi 18:8; 20:11; Vin 22:30 “ ‘A bakovi i mahita turane girihine tamana, a Vure bara i habi a vuranga vona a bakovi iea. Ra naro i ratea i vakamaruhu e tamana.’ E huriki lobo ri gi koli ri gi ta maea, ‘A ngava i muholi hateka.’
21 *Nim 22:19; Levi 18:23; 20:15 “ ‘A bakovi tara i tari a ligo o a boro o a maki tara, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
22 *Levi 18:9; 20:17 “ ‘A bakovi i mahita turane kurabana, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
23 *Levi 18:17; 20:14 “ ‘A bakovi i mahita turane lahuana ngatavine, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
24 “ ‘A Bakovi i kapiloho i rabalakia a turana, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
25 “ ‘A bakovi ni kona i rabalaki tavulea a viri tara, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’
26 *Gal 3:10 “ ‘A bakovi i uka ma i nugutata tora a vinara ge ramai, a Vure bara i habi a vuranga vona.’ E huriki lobo ri gi koli ri gi ta maea, ‘A ngava i muholi hateka.’ ”

- A Vinara Na Vure
- <
- 27
- >

*27:2: Ios 8:30-32

*27:5: Nim 20:25

*27:12: Vin 11:29; Ios 8:33-35

*27:15: Nim 20:4; 34:17; Levi 19:4; 26:1; Vin 4:15-18; 5:8

*27:16: Nim 20:12; Vin 5:16

*27:17: Vin 19:14

*27:18: Levi 19:14

*27:19: Nim 22:21; 23:9; Levi 19:33-34; Vin 24:17-18

*27:20: Levi 18:8; 20:11; Vin 22:30

*27:21: Nim 22:19; Levi 18:23; 20:15

*27:22: Levi 18:9; 20:17

*27:23: Levi 18:17; 20:14

*27:26: Gal 3:10

© 2011 Wycliffe Bible Translators, Inc.