- E Ioanes
- <
- 7
- >

7
A Habu na Kape
1 *Ion 5:18Muri e Isu i laho lae pololilo na tabeke ne Galili. I koi ni lakea tabu na tabeke ne Iudea, a vuhuna e huriki a Iuda ri ngaru ni rabalakia. 2 *Levi 23:34Pali na tahuna a habu tara ne huriki a Iuda i tabukoi, a Habu na Kape, 3 e huriki e tarina ri takia, ri ta maea, “O lakea taro o Iudea, e huriki a murimuri vomu ri gi matai a maka nivakasiri o rata. 4 A viri i ngaru e huriki ri gi lohoka vona i uka ma ge rata kapiloho a maki. O vano, o vakasiri ioe ne huriki lobo, a vuhuna ioe o rata a maka naro nga.” 5 *Apo 1:14E huriki e tarina ri ta maea, a vuhuna i uka ma ri luhoi torea.
6 Lakea e Isu i taki ria, i ta maea, “A parava nau i uka ma i valai ma. Pali mua, a parava lobo i kamumu. 7 E huriki a bakovi a ngatavine na malala ri ngaru mua, pali ri marikoi iau a vuhuna a taki tala a rabu hale ne ria. 8 Mu vano mu lakea na habu. Iau i uka ma ga vano ma, a vuhuna a parava nau i uka ma i valai ma.” 9 Lakea i made vonga o Galili.
10 Pali na tahuna e huriki e tarina ri vano pali, i muri kikeri ia, i uka tara viri ge masia.
11 E huriki a Iuda ri davea e Isu na habu, ri virokanea, ri vanana lae vona i lokovai. 12 E huriki ri vareme na ngava, i viliha lae a nitane ria. I ranga ne ria ri ta maea, “E Isu ia a bakovi kamumu.”
I ranga e huriki ri koli ri ta maea, “I uka, e Isu i tami e huriki.” 13 Pali i uka tara viri ge pukatala a ngava ne huriki, a vuhuna ri mangenge ne huriki a Iuda.
E Isu i Vara
14 A habu i popote ge lobo, lakea e Isu i sike na roho na Vure, i vakatubu ni vara. 15 *Mat 13:54; Luk 2:47A nivara ne Isu i rata e huriki a Iuda ri ngapa, lakea ri vanana, “Ra bakovi iea, i bole vai a lohokanga? I uka tara viri ge tovoa.”
16 *Ion 12:49; 14:10Lakea e Isu i koli ria, i ta maea, “A vinara nau i uka ma ne nau. I valai na viri i rudu iau a valai. 17 E huriki ri ngaru ni muri mai a ningaru na Vure bara ri matakilaka vona a vinara nau i valai na Vure, i uka ma a ngavagu kunana. 18 *Ion 8:50A viri i ta na ngavana kunana i ngaru ni vakadagi a rana. Pali a viri i leho ni vakadagi a rana a viri i rudua i valai, i uka ma ge tatami, ia a bakovi ni ta muholi. 19 *Apo 7:53; Rom 2:21-24Hosi e Moses i habi a vinara ne mua. Pali i uka ma mu longototo a vinara. Pali i navai a hini mu ngaru ni rabalaki iau?”
20 *Ion 8:48; 10:20E huriki ri koli, ri ta maea, “A hanitu i dili vomu! E rei a viri ge rabalaki ioe?”
21 Lakea e Isu i taki ria, “A ratea a nivakasiri i taku kunana, lakea mua lobo mu turutu vona. 22 *Vuh 17:9-13; Levi 12:3Pali e Moses i habia ne mua a vinara ni pala a kulina bakovi, lakea mu pala a kulina koma na Parava Nimalo. I muholi ngi, a vinara iea i uka ma i valai ne Moses, i valai ne huriki a gare hosi. 23 *Ion 5:8-10,16Mu pala a kulina koma na Parava Nimalo ne vona ni muri mai a vinara ne Moses. Pali i navai mu tahate vona a hini iau a vakamahuri a kakaina bakovi na Parava Nimalo? 24 Naha ni pelekado a maki na matane mua kunana. Mu pelekado kamumu a maki.”
E Isu Ia e Kristo
25 Muri i ranga e huriki o Ierusalem ri vakatubu ni vanana maea, “Ra bakovi iea, ia kunana ni matakana ta ga ni gi rabalaki? 26 Pali ngane i vara na matane huriki, e huriki a matakari i uka ma ri tahatea. I mata manga ri matakilalea e Isu ia e Kristo. 27 *Ion 7:41; 9:29Si lohoka vona a tanga vona, pali na tahuna e Kristo bara i valai, i uka tara viri ge lohoka vona a hini i valai vona.”
28 *Mat 11:27; Ion 8:55Muri, e Isu i tabana ni vara pololilo na roho na Vure, i ta rike, i ta maea, “I muholi ngi, mu lohoka nau, mu lohoka vona a tanga a valai vona. Iau i uka ma valai koea na ni ngaru nau. E Tata i rudu iau a valai. Ia a bakovi ni ta muholi. Mua i uka ma mu lohoka vona. 29 Pali iau a lohoka vona, a vuhuna iau a made turana, i rudu iau a valai.”
30 *Ion 7:44Na tahuna ri longoa a ngava iea, ri toni ni lakavua, pali i uka tara viri ge nugutatea, a vuhuna a parava vona i uka ma i valai ma. 31 Pali i ranga e huriki ri luhoi tora ia, ri ta maea, “Ra bakovi iea e Kristo. I rata a nivakasiri i kupo hateka.”
32 E huriki a Pariseo ri longo e huriki ri vareme vona a maka ngava e Isu i taki. Muri ri rudu e huriki a prister dagi, e huriki a Pariseo, e huriki a tagari na roho na Vure ri gi lakavua e Isu.
33 Lakea e Isu i ta maea, “Iau ga made turane mua popote kunana, muri bara hamule lakea na viri i rudu iau a valai. 34 *Ion 8:21; 13:36Bara mu matakana iau, pali i uka ma mu gu matavisi iau. A hini ga made vona, bara mu keri ni valai vona.”
35 Lakea e huriki a Iuda ri vanana, ri ta maea, “Ra bakovi iea i ngaru ni lokovai i uka ma si gi masia? Ge lakea mai e huriki ne hita ri made viliha iea o Gris, ge vara ria vonga? 36 Pali na tahuna i ta maea, ‘Bara mu matakana iau, pali i uka ma mu gu matavisi iau,’ i navai a pelegona ngava iea? Pali a nita tara vona i ta maea, ‘A hini a made vona, bara mu keri ni valai vona’, i navai a pelegona?”
A Naru na Nimahuri
37 *Levi 23:36; Ais 55:1; Ion 4:14A nilobona parava na habu, a parava dagi hateka. Lakea na parava iea, e Isu i pesi i gale dagi, i ta maea, “E rei a viri i marohu, ge valai nau, ge ninu. 38 *Ais 58:11E rei a viri i luhoi tora iau, a naru na nimahuri bara i tua pololilo vona, i manga a hini ni here puru na Hinere.” 39 *Ion 16:7; 20:22; Apo 2:4E Isu i taki e huriki ri luhoi tora ia bara ri bole a nitora na Hanu Kiripiripi. Na tahuna iea a Vure i uka ma i rudua ma a Hanuna, a vuhuna e Isu i uka ma ni vakabagetu ma.
40 *Ion 6:14I ranga e huriki ri longoa a nitana ri ta maea, “Muholi hateka ra bakovi iea a propet.”
41 *Ion 1:46Pali i ranga e huriki ri ta maea, “A bakovi iea e Kristo.”
Pali i ranga e huriki ri nana rovi tabu ri ta maea, “Re Kristo, ge valai navai o Galili? 42 *Sng 89:3-4; Mai 5:2A Hinere i taki e Kristo ge valai na kabu ne Davit, na tanga ne Davit, e Betlehem.” 43 Pali e huriki ri tahoka a niluhoi takutaku ne ria ne Isu, i vaperesi lae a niluhoi ne ria. 44 I ranga e huriki ri ngaru ni lakavua, pali i uka ma ri ratea.
E Huriki a Gare i Uka Ma Ri Luhoi Torea e Isu
45 Muri e huriki a tagari na roho na Vure ri hamule. Lakea e huriki a prister dagi, a Pariseo ri nana ria, “I navai i uka ma mu turari vilia?”
46 *Mrk 1:22Lakea e huriki a tagari ri vakalongo, ri ta maea, “I uka tara viri ge ta manga a bakovi iea.”
47 E huriki a Pariseo ri ta puhaki, ri ta maea, “Mua ranga, a bakovi iea i tami mua. 48 *Ion 12:42Mu matai mia e huriki a Pariseo, e huriki a matakari. E rei tara ne mia ge luhoi tora ia? 49 I uka liu! Pali re huriki a manga nga, ri luhoi torea, i uka ma ri lohoka na vinara. A Vure ge ratapile ria.”
50 *Ion 3:1-2E Nikodemus, a turane ria, hosi i vano i masia e Isu, i taki ria, i ta maea, 51 “A vinara ne hita i taki bara si longoa a bakovi ge ta taro, si gi matakilaka vona a narona, muri ni gi pelekado.”
52 *Ion 7:41-42Pali ri ratapilea na ngava, ri ta maea, “Ioe tara a bakovi o Galili. O gi kamumua a Nita na Vure, bara o masia i uka tara propet ge valai o Galili.”
53 Muri ri hamule mai a tanga takutaku ne ria.

- E Ioanes
- <
- 7
- >

*7:1: Ion 5:18

*7:2: Levi 23:34

*7:5: Apo 1:14

*7:15: Mat 13:54; Luk 2:47

*7:16: Ion 12:49; 14:10

*7:18: Ion 8:50

*7:19: Apo 7:53; Rom 2:21-24

*7:20: Ion 8:48; 10:20

*7:22: Vuh 17:9-13; Levi 12:3

*7:23: Ion 5:8-10,16

*7:27: Ion 7:41; 9:29

*7:28: Mat 11:27; Ion 8:55

*7:30: Ion 7:44

*7:34: Ion 8:21; 13:36

*7:37: Levi 23:36; Ais 55:1; Ion 4:14

*7:38: Ais 58:11

*7:39: Ion 16:7; 20:22; Apo 2:4

*7:40: Ion 6:14

*7:41: Ion 1:46

*7:42: Sng 89:3-4; Mai 5:2

*7:46: Mrk 1:22

*7:48: Ion 12:42

*7:50: Ion 3:1-2

*7:52: Ion 7:41-42

© 2011 Wycliffe Bible Translators, Inc.